
দেশের আইন সবার জন্য সমানভাবে প্রযোজ্য হতে হবে। সব সরকারি আইন, দূষণরোধসংক্রান্ত আইন, প্রকৃতি সংরক্ষণসংক্রান্ত আইন একজন নাগরিকের জন্য, একটি বেসরকারি প্রতিষ্ঠান, ব্যবসায়িক প্রতিষ্ঠানের জন্য যতটা প্রযোজ্য, তেমনি প্রযোজ্য সরকারি প্রতিষ্ঠানের বেলায়ও। একজন নাগরিক হিসেবে আমি অত্যন্ত লজ্জিত যে সড়ক বিভাগ বলেছিল, তারা দেশের আইন সম্পর্কে জানে না। ১৯৯৫ সালের প্রকৃতি সংরক্ষণ আইন, যার ভিত্তিতে ১৯৯৭ সালে রুলস অ্যান্ড রেগুলেশন তৈরি করা হয়েছে, যা ২০১০ সালে আরো শক্ত আইন করা হয়েছে, এ আইন অনুসারে যেকোনো কর্মকাণ্ড হাতে নিতে গেলে পরিবেশ প্রতিক্রিয়া সমীক্ষা করতে হবে। ইংরেজিতে যাকে আমরা বলি ইআইএ। পৃথিবীর সব দেশেই এ নিয়ম মেনে চলা হয়। বাংলাদেশের এখানে পিছিয়ে থাকার কারণ নেই। একটা এলাকায় অনেক প্রকল্প নিতে গেলে প্রত্যেকটার জন্য যেমন ইআইএ করা হবে, তেমনি অনেক প্রকল্পের সমন্বিত প্রভাব কী হবে তা জানতে স্ট্র্যাটেজিক বা এসআইএ করার চিন্তা করা হচ্ছে। ইআইএ বাধ্যতামূলক। এ বাধ্যতামূলক আইনে বিভিন্ন প্রকল্পের চারটি ক্যাটাগরি রয়েছে— প্রথমটি হচ্ছে গ্রিন ক্যাটাগরি বা সবুজ ক্যাটাগরি: এতে শুধু এটা প্রমাণ করলেই হবে যে, এ প্রকল্পের দ্বারা প্রকৃতির ওপর প্রভাব খুব সামান্য।
বনায়ন করতে চাই। বনায়ন করতে গেলে কী গাছ লাগানো হচ্ছে, এটা গুরুত্বপূর্ণ। বিদেশী আগ্রাসী গাছ প্রকৃতির জন্য ভালো নয়। একটা নতুন প্রজাতির ফসল চাষ শুরু করতে হলেও সেখানে ইআইএ করার প্রয়োজন আছে। অর্থাৎ ওই ফসলটি আশপাশের প্রকৃতির ওপর কী প্রভাব ফেলবে তা বুঝতে হবে। যেমন— তামাক চাষ। একটা এলাকায় তামাক চাষ করলে স্বাভাবিকভাবেই আশপাশে বিরূপ প্রভাব ফেলতে বাধ্য। তামাকের পাতাগুলো যখন কেটে নিয়ে যাওয়া হয়, তখন তার কাণ্ডটা থেকে যায়। বর্ষার সময় যখন কাণ্ডগুলোর মধ্য দিয়ে পানি প্রবাহিত হয়, তখন পানিতে প্রচুর বিষাক্ত উপাদান যুক্ত হয়। এ পানি যে খাল কিংবা জলাশয়ে যাচ্ছে, সেখানে মাছের ক্ষতি হচ্ছে। অর্থাৎ গাছ মানেই যে প্রকৃতিসম্মত, তা নয়।
দ্বিতীয় ক্যাটাগরি হচ্ছে অরেঞ্জ ওয়ান, তৃতীয়টা অরেঞ্জ টু এবং তারপর রেড প্রকল্প। প্রকল্প শুরুর আগে আমরা আইইই করি। অর্থাৎ ইনিশিয়াল এনভায়রনমেন্টাল এক্সামিনেশন। এ পরীক্ষায় যদি দেখা যায় যে, প্রকল্পের ফলে প্রকৃতি ক্ষতিগ্রস্ত হবে তাহলে আমাদের ফলোআপ বা ডিটেইল ইআইএ করতে হবে। অর্থাৎ আইইই করে সেটা দাখিল করতে হবে পরিবেশ অধিদপ্তরের কাছে। তাদের যদি মনে হয় এটার ডিটেইল ইআইএ করার প্রয়োজন নেই, তাহলে ছাড়পত্র দিয়ে দেবে। যদি ডিটেইল ইআইএ করার প্রয়োজন হয় তাহলে সেই প্রতিবেদন দিতে হবে। কোনো প্রকল্প যখন ভূমির গঠন-প্রকৃতি বদলে দিচ্ছে, তখন অবশ্যই ডিটেইল ইআইএ করতে হবে।
ধরুন রাবার ড্যাম নির্মাণ হবে। এটা দেশের অনেক জায়গায় করা হচ্ছে। কিন্তু এ রাবার ড্যামগুলোর প্রভাব খুব ভয়ানক। একটি রাবার ড্যাম একটি ফারাক্কা ব্যারেজের মতো বিরূপ প্রভাব ফেলে। এ রাবার ড্যাম দিয়ে উজানের সব পানি আটকে ফেলা হয়। এতে সেচ দেয়ার কাজ হয় কিন্তু ভাটি সম্পূর্ণ শুকিয়ে যায়। ভাটির সঙ্গে উজানের যে সম্পর্ক, নদীর যে প্রাকৃতিক বৈশিষ্ট্য, সেটা নষ্ট হচ্ছে।
প্রায়ই আমাকে প্রশ্ন করা হয় যে, নদীগুলো মরে যাচ্ছে কেন? নদীগুলো মরছে না, আমরা নদীগুলো মেরে ফেলছি, যার অন্যতম কারণ হচ্ছে রাবার ড্যাম। তাই বলে রাবার ড্যাম করা উচিত নয়, এটা বলি না। কীভাবে নির্মাণ হবে এবং কীভাবে পরিচালিত হবে— এর ওপর বিষয়টা নির্ভর করে। রাবার ড্যাম ফুলিয়ে শুকনো মৌসুমের পুরো পানি আটকে ফেলা হবে— এটা কাম্য নয়। যদি হিসাব করে কিছু পরিমাণ পানি ছাড়া যায়, ভাটিতে পানি আসতে দেয়া হয়, রাবার ড্যামের পাশ দিয়ে একটা ফিশ পাস করা হয়, মাছ যখন প্রজননের জন্য উজানে ছুটছে তখন যদি ফিশ পাসটি খুলে দেয়া হয়, তাহলে সমস্যার সমাধান হতে পারে। এতে ধান চাষের জন্য পানি হয়তো কিছুটা কমে যাবে। এখানে ধান, মাছ ও প্রকৃতির বিষয় আছে। শুধু মাছ নয়, পোকামাকড়, কাঁকড়া, কচ্ছপও আছে। অর্থাৎ প্রকৃতির চাহিদার কথা বিবেচনায় আনতে হবে। যেখানেই প্রাকৃতিক প্রবাহকে বাধা দেয়া হচ্ছে, সেখানেই এটা রেড প্রকল্প হয়ে যাচ্ছে।
শিল্প-কারখানা যেগুলো স্থাপিত হচ্ছে, সেখানে অরেঞ্জ ওয়ান, অরেঞ্জ টু ক্যাটাগরি করা আছে। একটা প্রকল্প থেকে বর্জ্য নাও বেরোতে পারে, শুধু ধোঁয়া বেরোতে পারে। সলিড, লিকুইড বর্জ্য নাও বেরোতে পারে। এটা মোটামুটি নিরাপদ। কিন্তু আবার একটা ছোট কারখানা থেকে এমন রাসায়নিক দ্রব্য বেরোতে পারে যে, সেটা যেখানে যাবে সেখানে মারাত্মক ক্ষতির কারণ হতে পারে। যেমন— পারদ। তেজগাঁও ইন্ডাস্ট্রিয়াল এলাকায় যেসব ফ্যাক্টরি আছে, যারা পারদ ব্যবহার করে, তাদের ওপর কোনো নিয়ন্ত্রণ নেই। তারা পারদ খালে ফেলছে, সেখান থেকে গিয়ে বুড়িগঙ্গায় মিশছে। 
একটা মহাসড়ক নির্মাণ করা হলে ইআইএ অবশ্যই করতে হবে। যমুনা সেতু নির্মাণের পরে হাটিকুমরুল থেকে বনপাড়া রাস্তাটা চলনবিলের মধ্য দিয়ে গেছে। সেই নব্বইয়ের দশকে কথা উঠেছিল, এটা তো চলনবিলের ক্ষতিসাধন করবে। এ রাস্তায় বহু সেতু নির্মাণ করা হয়েছিল মাছের যাতায়াতের জন্য। এখন প্রশ্ন হচ্ছে, এগুলো পর্যাপ্ত কি? আবারো বলছি, ইআইএ করা মানে প্রকল্প আটকে দেয়া নয়। ইআইএ করার অর্থ— কোনো প্রকল্পের ফলে প্রকৃতিতে যে বিরূপ প্রতিক্রিয়াগুলো হবে তা কীভাবে মোকাবেলা করা যায়, সেটি ঠিক করা। এমন হতে পারে যে, কিছু বিরূপ প্রতিক্রিয়া মোকাবেলা করা যাবে না, তখন সেটা কর্তৃপক্ষকে জানাতে হবে যেন তারা নলেজ বেজড একটা সিদ্ধান্ত নিতে পারে। আর প্রকল্প হয়ে যাওয়ার পরে যে বিরূপ প্রতিক্রিয়াগুলো হবে, তা কীভাবে মনিটর করা হবে— এর গাইডলাইনের মধ্যে বিশেষ বিশেষ বিষয়ে দিকনির্দেশনা থাকে। ধরুন, ট্রাইবাল এলাকার মধ্য দিয়ে একটা রাস্তা করতে হবে। এক্ষেত্রে ইআইএতে সাধারণ সময়ে মানুষকে রিসেটলমেন্টের জন্য যে ব্যবস্থা থাকত, ট্রাইবালদের জন্য সেটা একটু ভিন্ন হতে হবে। কারণ তাদের পক্ষে সমাজের অন্যত্র গিয়ে মানিয়ে নেয়া সম্ভব নয়।
ঐতিহ্যের একটা মূল্য আছে। এখানে প্রত্নতাত্ত্বিকভাবে গুরুত্বপূর্ণ স্থানে কোনো নির্মাণকাজ সাবধানে করতে হবে। ইআইএর অনেক নিয়ামক আছে। ইআইএ করতে গেলে এ প্রকল্পে যারা অংশীদার, তাদের সঙ্গে কথা বলে তাদের উদ্বেগগুলো লিপিবদ্ধ করতে হবে। তারপর তা প্রশমন করতে হবে।
আরো একটা বিষয়ে দৃষ্টি দেয়া দরকার। বাংলাদেশ সরকার ২০১১ সালে সংশোধনী করে জাতীয় সংবিধানে ১৮ক ধারা যুক্ত করেছে। এখানে বলা হয়েছে, রাষ্ট্রের দায়িত্ব হচ্ছে বনভূমি, জলাভূমি, প্রকৃতি ও জীববৈচিত্র্য রক্ষা। এ দায়িত্ব রাষ্ট্র অবশ্যই পালন করবে। আশার কথা হলো, প্রধানমন্ত্রী পরিবেশের কথা বিবেচনায় নিয়ে গাছ না কেটে যশোর-বেনাপোল মহাসড়ক সম্প্রসারণের পরামর্শ দিয়েছেন। পশ্চিমবঙ্গের আদলে সড়ক সম্প্রসারণ করা হবে। আপাতত মহাসড়ক মেরামত ও মজবুত করার সিদ্ধান্ত নেয়া হয়েছে বলেও জানানো হয়েছে। এটি ইতিবাচক। এক্ষেত্রে আমার কিছু পরামর্শ রয়েছে।
১০০ বছরের বেশি বয়সী একটি গাছ কেবল গাছই নয়, এটা জীববৈচিত্র্যেরও আধার। বেশ আগে এ গাছের যে ডাল ভেঙে গেছে, সেখানে একটা কুঠরি বা গর্ত হয়েছে। এ কুঠরিতে টিয়া পাখিসহ অনেক পাখির বাসা রয়েছে। কাঠবিড়ালির বাসা রয়েছে। কাজেই পুরনো একটা গাছকে কেবল গাছ নয়, জীববৈচিত্র্যের আধার হিসেবে বিবেচনা করতে হয়। আবারো বলছি, পরিবেশবিষয়ক ভাবনা উন্নয়নবিরোধী নয়। উন্নয়ন কীভাবে টেকসই হবে সেই পরামর্শ দেয়া হয় এখানে।
এবার আসি বেনাপোল রাস্তার বিষয়ে। প্রথম পয়েন্ট হলো, এ রাস্তা বাংলাদেশ থেকে পার হয়ে কলকাতায় গেছে। ভারতের অংশে রাস্তার একপাশের গাছ তারা রেখেছে আর অন্য পাশের গাছকে রাস্তার মিডিয়ান বা আইল্যান্ড করা হয়েছে। এতে যে টু লেন ছিল, সেটা চার লেনের এক পাশের টু লেন হলো। আর নতুন করে পাশে দুটো লেন তৈরি করা হলো। এতে হাজারখানেক গাছের মধ্যে ১০-১৫ বা ১০০টা গাছ কাটা পড়তে পারে, বিশেষত যেখানে বাজার আছে বা ইন্টারসেকশন তৈরি হবে। ইন্টারসেকশন তৈরির সময় একটা গাছকে কেন্দ্র করে তা তৈরি করা যেতে পারে। তাই ভূমি অধিগ্রহণটা একপাশে করা যেতে পারে। এখন কোন পাশে করা হবে তা বিবেচনাযোগ্য। তাছাড়া খবরের কাগজ পড়ে জেনেছি যে, ব্রিটিশ আমলে বা তারও আগে তৈরি এ রাস্তার দুই পাশে প্রচুর সরকারি জমি আছে। এটা কিন্তু আগেকার প্র্যাকটিস ছিল। ঢাকা থেকে মাওয়া পর্যন্ত যে চওড়া রাস্তা নির্মাণ করা হচ্ছে, তার জমি অধিগ্রহণের পরিমাণ খুব অল্প। আগে রাস্তা তৈরির জন্য যে মাটি দরকার হতো, সেটা অধিগ্রহণের জমি থেকেই কেটে নেয়া হতো। এখন তা বন্ধ হয়েছে সঠিকভাবে।
বেনাপোলের রাস্তায় আমি নিশ্চিত যে, দুই পাশে অনেক সরকারি জমি আছে। কেউ জবরদখল করে থাকলে তাকে উত্খাত করতে হবে। জবরদখলকারীদের প্রশ্রয় দেয়ার তো কোনো কারণ নেই। মসজিদ থাকলে তা একটা পাশে সরিয়ে নেয়া যেতে পারে। এ বিষয়ে ধর্মীয় অনুশাসন মেনে এগোতে হবে। এগুলো হচ্ছে আমার প্রথম সেট অব পয়েন্ট। আমার দ্বিতীয় সেট অব পয়েন্ট হচ্ছে, সংবাদপত্র পড়ে জেনেছি এশিয়ান ব্যাংকের সহযোগিতায় এখানে একটা ছয় লেন হাইওয়ে করা হবে। আমি এটা জানি অন্তত ছয় বছর আগে। এডিবির বিশেষজ্ঞরা এসেছিলেন আমার সঙ্গে কথা বলার জন্য। তাদের বলেছিলাম— তোমরা রাস্তার একপাশ সম্প্রসারণ করো। তাতে দুই সারি গাছ বেঁচে যাবে। তাদের সঙ্গে যে প্রকৌশলীরা এসেছিলেন, তারা কথাটা পছন্দ করেননি। তারা গাছ কেটে রাস্তা সম্প্রসারণের পক্ষে। যেহেতু ছয় লেনের হাইওয়ে আন্তর্জাতিকভাবে কিছুদিনের মধ্যে নির্মিত হবে, তাহলে হঠাৎ করে চার লেন হাইওয়ে কেন করা হচ্ছে? আমার মনে হয়, এখানে স্বচ্ছতার অভাব আছে। এখানে চার লেন না করে বরং ছয় লেনের প্রকল্পটা দ্রুত করা উচিত।
তিন নম্বর পয়েন্ট হচ্ছে, যদি জমি অধিগ্রহণ করতে হয় তাহলে তো ছয় লেনের কথা মাথায় রেখে করতে হবে। চার লেন করার পর জমির দাম যে পরিমাণ বৃদ্ধি পাবে, তাতে পরবর্তীতে ছয় লেনের জন্য নতুন করে জমি অধিগ্রহণ করাটা প্রায় অসম্ভব হয়ে যাবে। তাই এখনই ছয় লেনের জন্য ব্যবস্থা নেয়া উচিত।
একজন কর্মকর্তা বলেছেন, নতুন গাছ লাগানো হবে এবং এ কারণে গাছ কাটা জায়েজ হবে। এ ধরনের খোঁড়া যুক্তি গ্রহণযোগ্য নয়। নতুন গাছ লাগালে ইকোসিস্টেমের অবস্থান ফিরিয়ে দিতে আবার ১০০ বছর লাগবে। স্বল্প সুদের ঋণে যেখানে ছয় লেন হাইওয়ের কথা বলা হচ্ছে, সেখানে তড়িঘড়ি করে কেন এ উদ্যোগ নেয়া হচ্ছে, তা তদন্ত করে দেখা দরকার। গাছ কাটার পেছনে যে চক্রটি কাজ করছে, তাদের চিহ্নিত করা দরকার। হাইকোর্ট থেকে ছয় মাসের নিষেধাজ্ঞা দেয়া হয়েছে। তারা আমাদের কৃতজ্ঞতাভাজন হয়েছেন। সম্প্রতি খবর মিলছে, সড়ক পরিবহন ও মহাসড়ক বিভাগ সিদ্ধান্ত নিয়েছে বেনাপোলের ওপারে ভারতীয় অংশের যে সড়কে গাছ রেখে সম্প্রসারণ করা হয়েছে, তা থেকে অভিজ্ঞতা নিয়ে যশোর-বেনাপোল মহাসড়ক সম্প্রসারণ করা হবে। আগামী দুই সপ্তাহের মধ্যে সংশোধিত এ প্রকল্প তৈরির কাজ শুরু হবে বলেও জানানো হয়েছে। এতে মহাসড়কটির চার লেনের কাজ স্থগিত রেখে এর সংস্কার করা হবে। আমি আশা করি, একইভাবে অন্যান্য প্রাকৃতিক সম্পদ রক্ষায় সরকার যথাযথ উদ্যোগ নেবে।

